|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**Покрајински секретаријат за****културу, јавно информисање****и односе с верским заједницама** |
|  |

|  |
| --- |
| ДАТУМ: 31. децембар 2024. године |

 |  |

На основу члана 27. став 8. Закона о јавном информисању и медијима („Сл. гласник РС“, бр. 92/23), а у складу са чланом 30. Правилника о суфинансирању пројеката за остваривање јавног интереса у области јавног информисања („Сл. гласник број: 6/24“), стручна служба Покрајинског секретаријата за културу, јавно информисање и односе с верским заједницама подноси

**ИЗВЕШТАЈ О СПРОВЕДЕНИМ КОНКУРСИМА У 2024. ГОДИНИ**

који садржи преглед подржаних пројеката у односу на тематску и жанровску разноврсност као и циљне групе којима је садржај намењен

У 2024. години, на основу Закона о утврђивању надлежности Аутономне покрајине Војводине („Службени гласник РС“, број: 99/09, 67/12 – одлука УС, 18/20 – др. закон и 111/21 – др. закон), Закона о јавном информисању и медијима („Сл. гласник РС“, бр. 92/23), Закона о контроли државне помоћи („Сл. гласник РС“, бр. 73/19), Уредбе о условима и критеријумима усклађености државне помоћи у области јавног информисања („Сл. гласник РС", бр. 9/22 и 32/23), Покрајинске скупштинске одлуке о покрајинској управи („Сл. лист АПВ“, бр. 37/14, 54/14 – др. одлука, 37/16, 29/17, 24/19, 66/20 и 38/21), Покрајинске скупштинске одлуке о буџету Аутономне покрајине Војводине за 2024. годину („Сл. лист АПВ“, бр. 45/23) и Правилника о суфинансирању пројеката за остваривање јавног интереса у области јавног информисања („Сл. гласник РС“, бр. 6/24), Покрајински секретаријат за културу, јавно информисање и односе с верским заједницама расписао је, 29. фебруара, два конкурса:

1. Конкурс за суфинансирање проjеката производње медијских садржаја из области јавног информисања у 2024. години, број: 000750407 2024 80252 005 001 000 001 и

2. Конкурс за унапређење професионалних стандарда у 2024. години, број: 000750798 2024 80252 005 001 000 001.

**1. Конкурс за суфинансирање проjеката производње медијских садржаја из** **области јавног информисања**

Конкурс се расписује са циљем подстицања производње медијских садржаја који доприносе унапређењу јавног интереса и то на српском језику и на језицима националних мањина – националних заједница, као и за несметано остваривање права у јавном информисању. Конкурс је расписан на укупан износ од 80.000.000,00 динара и то за:

1. приватна предузећа 50.000.000,00 динара, при чему је за медијске садржаје на српском језику одређено 45.500.000,00 динара, а за медијске садржаје на језицима националних мањина 4.500.000,00 динара;

2. невладине организације 20.000.000,00 динара, при чему је за медијске садржаје на српском језику одређено 15.500.000,00 динара, а за медијске садржаје на језицима националних мањина 4.500.000,00 динара;

3. невладине организације 10.000.000,00 динара, којe објављују информације на знаковном језику или Брајевом писму или на други начин, који омогућава да се несметано остварује право у јавном информисању.

Средства су планирана на економским класификацијама: 454 за субвенције приватним предузећима и 481 за дотације невладиним организацијама.

Конкурс је био отворен до 1. априла 2024. године и запримљено је укупно 218 пријава односно 150 пријава за пројекте чија је реализација планирана на српском језику, 53 пријаве за пројекте чија је реализација планирана на неком од језика националних мањина – националних заједница и 15 пријава намењених осетљивим групама.

Учесници конкурса су могли поднети захтев за суфинансирање пројекта у износу који не прелази 80% оправданих трошкова вредности пројекта, изузев дела конкурса који се односни на телевизије и производњу телевизијских садржаја где су учесници, у складу са условима и критеријумима усклађености државне помоћи у области јавног информисања, могли поднети захтев за суфинансирање пројеката у износу који не прелази 50% оправданих трошкова вредности пројекта.

Укупно је тражено 235.952.009,00 динара, и то за пројекте на српском језику 182.306.899,00 динара, за пројекте на неком од језика националних мањина – националних заједница 33.432.510,00 динара и за пројекте намењене осетљивим особама 20.212.600,00 динара односно за пројекте приватних предузећа и предузетника тражено је 155.282.623,00 динара и за пројекте невладиних организација 80.669.386,00 динара.

Стручна служба сачинила је, 17. јуна 2024. године, записник о испуњености услова за учешће на конкурсу и поштовању рокова за све пристигле пројекте, који је достављен члановима комисије, а тражена је и информација од Регулаторног тела за електронске медије и Савета за штампу о евентуалним мерама изреченим медијима, у претходних годину дана. Решењем су одбачене три пријаве јер нису испуниле услове прописане Правилником о суфинансирању пројеката за остваривање јавног интереса у области јавног информисања.

Заинтересовани медијски радници и новинарска удружења имали су могућност да се пријаве за рад у комисији за расподелу средстава. Пријаве за чланове комисије вредноване су на основу бодовне листе за оцену биографија, након чега је састављена ранг листа кандидата. Чланове комисије је, на основу ранг листе, именовао покрајински секретар Решењем број: 000750407 2024 80252 005 001 000 001 04 005 од 11. јуна 2024. године.

Комисија за оцењивање пројеката производње медијских садржаја из области јавног информисања у 2024. години радила је 24. и 25. јуна 2024. године и затим упутила предлог одлуке о расподели средстава покрајинском секретару на усвајање. Пројекти су оцењивани на основу критеријума датих у члану 17. Правилника о суфинансирању пројеката за остваривање јавног интереса у области јавног информисања и у складу са бодовном листом датом на Обрасцу 4.

Решење о расподели средстава за Конкурс за суфинансирање пројеката производње медијских садржаја из области јавног информисања у 2024. години, број: 000750407 2024 80252 005 001 000 001 04 231, донето је 1. јула 2024. године. Решењем су распоређена средства у укупном износу и подржано је укупно 118 пројеката, од тога 81 пројекат на српском језику, 28 пројеката на језицима националних мањина – националних заједница и 9 пројеката намењених осетљивим друштвеним групама.

Дана 22. јуна донето је Решење о измени Решења о расподели средстава за Конкурс за суфинансирање пројеката производње медијских садржаја из области јавног информисања у 2024. години, број: 000750407 2024 80252 005 001 000 001 04 231 због промене издавача медија, односно пружаоца медијских услуга.

Дана 14. октобра донето је Решење о исправци грешке у решењу о расподели средстава за Конкурс за суфинансирање пројеката производње медијских садржаја из области јавног информисања у 2024. години, број: 000750407 2024 80252 005 001 000 001 04 231, у ком је констатовано да је комисија за оцењивање пројеката начинила грешку приликом бодовања два пројеката. Комисија је поново бодовала пројекте на седници одржаној 8. октобра.

Највећи број подржаних пројеката односи се на очување културног наслеђа и подржано је 19 пројеката, из области културе, традиције и мултикултуралности подржано је 18 пројеката. Подржаних пројеката на тему информисања јавности на српском језику и језицима националних мањина – националних заједница било је 19, пројеката који се односе на знамените и историјске личности 17. На тему здравља подржано је 7 пројеката, из области родне равноправности 6 пројеката, а из области пољопривреде 4 пројекта. По 3 пројекта подржана су на теме спорта, екологије и заштите животне средине, историје, превенције насиља у породици и вршњачког насиља. Из области пронаталитетне политике, предузетништва, образовања, оживљавања села, књижевности, инфраструктуре и туризма подржано је по 2 пројекта. По 1 пројекат подржан је у категорији уметности, привреде, друштвеног развоја, задужбинарства, кулинарства, друштвене бриге о деци, младима и старијим особама и миграција.

Што се тиче циљних група, највећи број пројеката, 26, намењен је општој популацији у АП Војводини, 6 пројеката намењено је грађанима Сомбора и околине, а по 5 пројеката особама са инвалидитетом, женама и слепим и слабовидим особама. Младима, грађанима Кикинде и Суботице, као и војвођанским Мађарима и Хрватима намењено је по 4 пројекта. Грађанима Срема и Новог Сада, деци и Словацима намењено је по 3 пројекта, а по 2 пројекта грађанима Србије, Баната, Темерина, Беле Цркве, као и Румунима, Украјинцима, пољопривредницима и глувим и наглувим особама. По 1 пројекат намењен је грађанима Западнобачког и Јужнобачког округа, јужног Баната, Вршца, Сремске Митровице, Панчева, Новог Кнежевца, Бачке Паланке, Старчева, Шида, Пачира, Чесима, Буњевцима, Русима, Македонцима, Црногорцима, затим спортистима, предузетницима, националним мањинама, новинарима и верницима Српске православне цркве.

Што се тиче жанровске разноврсности, преовлађују репортаже и интервјуи, у нешто мањем броју заступљене су вести, радијске емисије, емисије колажног типа као и документарне емисије. У најмањем броју заступљене су следеће форме: чланак, фељтон, едукативно-забавни видео садржај, мултимедијални прилог, ТВ емисија, извештај, документарни филм, текст, документарна емисија и звучни часопис.

Подаци су преузети из пријава корисника приликом аплицирања на Конкурс и изјава о објављивању/емитовању произведеног медијског садржаја.

**2. Конкурс за унапређење професионалних стандарда у 2024. години**

Конкурс је намењен за пројекте организовања стручних едукација, за унапређење професионалних и етичких стандарда и за истраживања у области јавног информисања, са циљем јачања стручних капацитета новинарског и осталог кадра у медијима, подизања нивоа медијске писмености, унапређења новинарског професионализма и јачања новинарске аутономије.

Средства су планирана на економској класификацији 465 за остале дотације и трансфере.

Конкурс је расписан на укупан износ од 10.000.000,00 динара, био је отворен до 1. априла 2024. године и запримљено је 28 пријава. Укупан износ тражених средстава је 22.881.075,00 динара.

Стручна служба сачинила је, 17. јуна 2024. године, записник о испуњености услова за учешће на конкурсу и поштовању рокова за све пристигле пројекте, који је достављен члановима комисије. Решењем је одбијена једна пријава, због делимично испуњених обавеза из претходне године. Заинтересовани медијски радници и новинарска удружења имали су могућност да се пријаве за рад у комисији за расподелу средстава. Пријаве за чланове комисије вредноване су на основу бодовне листе за оцену биографија, након чега је састављена ранг листа кандидата. Чланове комисије је, на основу ранг листе, именовао покрајински секретар Решењем број: 000750798 2024 80252 005 001 000 001 04 002 од 11. јуна 2024. године.

Комисија за оцењивање пројеката поднетих на Конкурс за унапређење професионалних стандарда у 2024. години радила је 24. јуна 2024. године и затим упутила предлог одлуке о расподели средстава покрајинском секретару на усвајање. Пројекти су оцењивани на основу критеријума датих у члану 17. Правилника о суфинансирању пројеката за остваривање јавног интереса у области јавног информисања, а у складу са бодовном листом датом на Обрасцу 5.

Решење о расподели средстава за Конкурс за унапређење професионалних стандарда у 2024. години, број: 000750798 2024 80252 005 001 000 001 04 038, донето је 1. јула 2024. године. Решењем су распоређена средства у укупном износу и подржано је укупно 17 пројеката.

На конкурсу је подржано 14 радионица/обука/семинара/стручних скупова, 2 конференције и 1 фестивал међународног карактера.

Циљне групе су већином новинари и медијски радници, затим студенти журналистике и млади. Три пројекта намењена су новинарима и редакцијама на мањинским језицима.

Теме конференција су биле слобода и положај медија, на фестивалу су приказане најбоље репортаже на годишњем нивоу, док су обуке биле из области економије, развоја медија и нових достигнућа, екологије, онлајн медија и рада на интернету, правне регулативе, писања конкурса, едукације нових кадрова, новинарске етике и аналитичког новинарства.

Подаци су преузети из пријава корисника приликом аплицирања на Конкурс и изјава о објављивању/емитовању произведеног медијског садржаја.